
P A Ž Y M A

2013 m. gruodžio 4 d. 
Vilnius

1. Lietuvos Respublikos generalinis prokuroras (toliau – Generalinis prokuroras) Darius Valys 2013 m. lapkričio 19 d. kreipėsi į Lietuvos Respublikos Seimą (toliau – Seimas), prašydamas leisti patraukti baudžiamojon atsakomybėn Seimo narį Remigijų Ačą.
1. Seimas 2013 m. lapkričio 19 d. nutarimu Nr. XII-605 (Žin., 2013, Nr. 120-6064) sudarė Seimo laikinąją tyrimo komisiją dėl sutikimo Lietuvos Respublikos Seimo narį Remigijų Ačą patraukti baudžiamojon atsakomybėn (toliau – Komisija) iš 12 Seimo narių: Komisijos pirmininko Vitalijaus Gailiaus, narių Vytauto Kamblevičiaus, Liutauro Kazlavicko, Kęstučio Masiulio, Vytauto Antano Matulevičiaus, Jaroslavo Narkevičiaus, Domo Petrulio, Juro Poželos, Giedrės Purvaneckienės, Valdo Skarbaliaus, Arvydo Vidžiūno ir Mečislovo Zasčiurinsko. Komisijai pavesta tyrimą atlikti iki 2013 m. gruodžio 12 d.
1. [bookmark: _GoBack]Komisija išanalizavo Lietuvos Respublikos generalinės prokuratūros (toliau – Generalinė prokuratūra) 2013 m. spalio 28 d. rašte Nr. 17.2-19528 nurodytus faktus. Generalinės prokuratūros rašte informuojama, kad Vilniaus miesto apylinkės teismo teisėjas Robertas Rainys 2013 m. spalio 9 d. raštu Nr. (PK-3024)-V2-276/13 pateikė privataus kaltinimo baudžiamosios bylos Nr. PK-3 024-276/2013 medžiagą ir kreipėsi į Generalinį prokurorą dėl Seimo leidimo patraukti baudžiamojon atsakomybėn Seimo narį R. Ačą. Minėtame rašte nurodoma, kad susipažinus su pateikta baudžiamosios bylos medžiaga nustatyta, kad 2012-03-07 pareiškimu į Vilniaus miesto      1 apylinkės teismą kreipėsi privatus kaltintojas Vytautas Bulotas. Pareiškėjas nurodė, kad 2012 m. vasario 21 d. TV3 žiniose (žinių laikas 18.45-19.00 val.) parodytame reportaže iš Vyriausiosios tarnybinės etikos komisijos buveinės Raseinių savivaldybės meras R. Ačas įžeidė pareiškėją, Lietuvos švietimo darbuotojų profesinės sąjungos Raseinių rajono profsąjungos pirmininką, išvadindamas ligoniu ir melagiu, t. y. pasakė frazę „ligonio kalbų nesiruošiu komentuoti, akivaizdžiai profsąjungos pirmininkas melavo, ir kada mes prie stalo pateikėm duomenis, jis tylėjo kaip vandens į burną prisisėmęs, nes, na, melagystės kojos trumpos“. Privatus kaltintojas prašo patraukti R. Ačą baudžiamojon atsakomybėn pagal Baudžiamojo kodekso 155 straipsnio 1 dalį.
1. Komisijos 2013 m. lapkričio 27 d. posėdyje dalyvavęs Generalinės prokuratūros Baudžiamojo persekiojimo departamento  prokuroras Arūnas Meška pateikė informaciją ir atsakė į Komisijos narių klausimus. Prokuroras atkreipė dėmesį, kad Seimo sutikimo leisti patraukti Seimo narį R. Ačą baudžiamojon atsakomybėn prašoma privataus kaltinimo byloje, kurioje prokuroras nedalyvauja, valstybinio kaltinimo nepalaiko, ikiteisminis tyrimas tokio pobūdžio bylose neatliekamas. Taip pat prokuroras informavo, kad: 2012 m. rugsėjo 4 d. įvykusio taikinamojo posėdžio metu privačiam kaltintojui ir R. Ačui nepavykus susitaikyti, byla perduota nagrinėti teisiamajame posėdyje; atsižvelgdamas į įstatymuose numatytą teisę tik Generaliniam prokurorui kreiptis į Seimą dėl Seimo leidimo patraukti Seimo narį baudžiamojon atsakomybėn, Vilniaus apylinkės teismas bylos medžiagą perdavė Generaliniai prokuratūrai; gavusi bylos medžiagą Generalinė prokuratūra tikrino tik tai, ar prašomas traukti baudžiamojon atsakomybėn Seimo narys nėra persekiojamas už savo politinę veiklą, o dėl privataus kaltintojo pareiškimo pagrįstumo sprendimą priima teismas; nusikalstama veika galimai padaryta R. Ačui nebūnant Seimo nariu ir byla teisme pradėta nagrinėti kuomet R. Ačas buvo Raseinių rajono meras. Atsakydamas į Komisijos narių klausimus A. Meška paaiškino, kad: R. Ačui būnant Seimo nariu vyko teismo posėdžiai; du kartus byla buvo nutraukta dėl Seimo sutikimo patraukti Seimo narį baudžiamojon atsakomybėn nebuvimo; teismo nutartyje R. Ačas tiesiogiai nėra vadinamas kaltinamuoju, o įvardijamas kaip „kaltinamas padaręs nusikalstamą veiką asmuo“, tačiau pagal Baudžiamojo proceso kodekso 22 straipsnio 2 dalį byloje Seimo narys R. Ačas turėtų būti kaltinamasis. 
1. Komisija 2013 m lapkričio 27 d. išklausė Seimo nario R. Ačo paaiškinimų ir atsakymų į Komisijos narių klausimus. Seimo narys R. Ačas informavo, kad konfliktų tarp jo ir privataus kaltintojo byloje, t.y. Lietuvos švietimo darbuotojų profesinės sąjungos Raseinių rajono profsąjungos pirmininko V. Buloto, būta ir anksčiau, kai tik R. Ačas tapo Raseinių rajono meru. Seimo narys trumpai paaiškino frazės, dėl kurios pasakymo privatus kaltintojas prašo jį patraukti baudžiamojon atsakomybėn, pasakymo aplinkybes bei priežastis. R. Ačas pažymėjo, kad profsąjungos pirmininkas suklaidino Vyriausiąją tarnybinės etikos komisiją, iškraipė faktus, o vėlesni teismų sprendimai patvirtino, kad R. Ačas neklydo, sakydamas, jog profsąjungos pirmininkas meluoja. Seimo nario R. Ačo nuomone, viskas vyko jo politinių oponentų Raseiniuose iniciatyva. Atsakydamas į Komisijos narių klausimus Seimo narys paaiškino kad: yra įsitikinęs, kad bylą buvo galima išnagrinėti jam dar būnant meru; taikinamojo posėdžio metu jis nekėlė jokių sąlygų ir buvo pasiruošęs susitaikyti, tačiau nesutiko su privataus kaltintojo prašoma pinigine kompensacija; privataus kaltintojo pareiškime yra neatitikimų, kadangi R. Ačas pasakė ne „ligonio“, o „ligonių kalbų nesiruošiu komentuoti“ ir šis pasakymas nebuvo adresuotas konkrečiam piliečiui, bet visuomenės daliai, kuri elgiasi neadekvačiai. Taip pat Seimo narys pažymėjo, kad neketino naudotis Seimo nario imunitetu, tačiau netoleruoja tokios praktikos, kuomet bet kurį žmogų galima nepagrįstai apkaltinti.
1. Generalinės prokuratūros 2013 m. spalio 28 d. rašte Nr. 17.2-19528 nurodyti faktai, Generalinės prokuratūros Baudžiamojo persekiojimo departamento prokuroro A. Meškos, pateikta informacija bei Seimo nario R. Ačo paaiškinimai ir atsakymai į Komisijos narių klausimus leidžia manyti, kad Generalinio prokuroro prašymas dėl sutikimo patraukti Seimo narį R. Ačą baudžiamojon atsakomybėn yra pagrįstas.
7. 	Komisija, vadovaudamasi Seimo statuto 23 straipsniu, Seimo laikinųjų tyrimo komisijų įstatymu ir atsižvelgdama į Seimo 2013 m. lapkričio 19 d. nutarimo Nr. XII-605 „Dėl Lietuvos Respublikos Seimo laikinosios tyrimo komisijos dėl sutikimo Lietuvos Respublikos Seimo narį Remigijų Ačą patraukti baudžiamojon atsakomybėn“ 3 straipsnio 2 dalyje įtvirtintą pavedimą,         s i ū l o Seimui duoti sutikimą Seimo narį R. Ačą patraukti baudžiamojon atsakomybėn. 




Komisijos pirmininkas						           		Vitalijus Gailius

